കൊറോണയ്ക്ക് പിന്നാലെ ഡെങ്കിപ്പനിയുടെ ഡെന്വ് 2 വൈറസ് ആന്തരിക രക്തസ്രാവം രോഗ ലക്ഷണം മുന്കരുതലിന് കേന്ദ്ര നിര്ദ്ദേശം..വീഡിയോ ഡല്ഹി: കൊറോണ മൂന്നാംതരംഗ വ്യാപന ഭീതിയില് നില്ക്കുമ്ബോഴിതാ ആശങ്കപ്പെടുത്തുന്ന മറ്റൊരു വാര്ത്ത. ഡെങ്കിപ്പനിയുടെ രണ്ടാം തരംഗ വ്യാപനത്തിനെതിരെ ജാഗ്രതാ നിര്ദ്ദേശവുമായി കേന്ദ്ര സര്ക്കാര്. കൂടുതല് അപകടകാരിയായ വകഭേദത്തിനെതിരെ സംസ്ഥാനങ്ങള് ജാഗ്രതപാലിക്കണമെന്നാണ് കേന്ദ്ര ആരോഗ്യമന്ത്രാലയം നിര്ദ്ദേശം നല്കിയിരിക്കുന്നത്. ഡെങ്കിപ്പനിയുടെ ഡെന്വ് 2 വൈറസ് വകഭേദമാണ് വിവിധ സംസ്ഥാനങ്ങളില് റിപ്പോര്ട്ടു ചെയ്തിരിക്കുന്നത്. രോഗബാധിതര്ക്ക് ആന്തരിക രക്തസ്രാവത്തിനു സാധ്യതയുള്ളതിനാല് ആശുപത്രികളില് സജ്ജീകരണങ്ങള് ഉറപ്പാക്കണമെന്ന് ആരോഗ്യ വകുപ്പ് കര്ശന നിര്ദ്ദേശം നല്കി. ആരോഗ്യ മന്ത്രാലയത്തിന്റെ ഉന്നതാധികാര സമിതി യോഗത്തിലാണ് ഡെങ്കിപ്പനി ഉയര്ത്തുന്ന വെല്ലുവിളികള് സംബന്ധിച്ച് ചര്ച്ച നടത്തിയത്. ദക്ഷിണേന്ത്യന് സംസ്ഥാനങ്ങള്ക്കുപുറമേ ഗുജറാത്ത്, മധ്യപ്രദേശ്, യുപി, മഹാരാഷ്ട്ര, ഒഡീഷ, രാജസ്ഥാന് എന്നിവിടങ്ങളിലാണു ഡെന്വ് 2 വിഭാഗത്തിലുള്ള ഡെങ്കിപ്പനി റിപ്പോര്ട്ട് ചെയ്തിരിക്കുന്നത്. പനി, തലവേദന, ഛര്ദി, ശരീരവേദന എന്നിവയാണു ഡെന്വ് 2 വൈറസ് ബാധയുടെ മറ്റു പ്രധാന ലക്ഷണങ്ങള്. രോഗബാധിതരെ കണ്ടെത്താനും ചികിത്സാ നടപടികള് ഊര്ജിതമാക്കാനും ആവശ്യത്തിനു പരിശോധനാ കിറ്റുകളും മരുന്നുകളും സംഭരിക്കാനും മന്ത്രാലയം ആവശ്യപ്പെട്ടു. വേഗത്തില് പടര്ന്നുപിടിക്കാന് സാധ്യതയുള്ളതിനാല് ആരോഗ്യ പ്രവര്ത്തകരെ ഉള്പ്പെടുത്തി സംസ്ഥാനങ്ങള് കര്മസേനകള്ക്കു രൂപം നല്കണം. രോഗവ്യാപനസാധ്യതയുള്ള പ്രദേശങ്ങള് കണ്ടെത്തി പ്രതിരോധ പ്രവര്ത്തനങ്ങള് ശക്തിപ്പെടുത്തുകയും രോഗ ലക്ഷണങ്ങളെ സംബന്ധിച്ച് ജനങ്ങളെ ബോധവല്ക്കരിക്കണം. വ്യാപനം തടയുന്നതിന് രോഗബാധിതരുടെ സമ്ബര്ക്കപ്പട്ടിക തയാറാക്കണമെന്നും അടിയന്തിര സഹായത്തിന് ബന്ധപ്പെടാന് ഹെല്പ് ഡെസ്കുകള് പ്രവര്ത്തന സജ്ജമാക്കണമെന്നും മന്ത്രാലയം നിര്ദ്ദേശം നല്കിയിട്ടുണ്ട്. ഈഡിസ് ജനുസിലെ ഈജിപ്തി, അല്ബോപിക്ട്സ് എന്നീ ഇനം പെണ് കൊതുകുകള് പരത്തുന്ന ഡെങ്കി വൈറസ് മൂലമുണ്ടാകുന്ന രോഗമാണ് ഡെങ്കിപ്പനി. മിതോഷ്ണ പ്രദേശങ്ങളില് ഈ രോഗം കൂടുതലായി കണ്ടുവരുന്നു. ശുദ്ധജലത്തില് മുട്ടയിടുന്ന കൊതുകുകളാണ് വൈറസ് പരത്തുന്നത്. ഒരു വര്ഷത്തില് ഏകദേശം 39 കോടി മനുഷ്യര്ക്ക് ഡെങ്കി അണു ബാധയുണ്ടാകുന്നുവെന്നാണ് ലോകാരോഗ്യ സംഘടനയുടെ കണക്കുകള്.